《阮芸台司农师命作铁笛歌》
清代·吴荣光

仙风泠泠吹八关，古调入破秋风弯。何来风泉流淙潺，苍龙垂天虹挂山。

我欲抚之纷斑斓，飒然元霜生指间。此笛不取终南竹，{钅硐}隤坠材碌碌。

此笛不入季长赋，气出精列节齐赴。恐是西池九层室，云璈琳琅中之一。

请看百炼古纯钢，瓜绿萍青岂凡质。雍狐山头夜气冲，百灵奉炭鬼扇风。

铸成不独得金气，请看商角徵羽宛转相为宫。小声远引何凄切，孤臣苦心六月雪。

忽而激烈大声起，侠士壮怀歌易水。忽而和缓声安翔，萋萋菶菶集凤皇，前无丘仲后郭张。

咸阳玉琯长已矣，梅花空说飘含章。我闻刘兼道，穿云裂石山中老。

又闻孙守荣，能以音律推五行。夜游张元奕豪士，一吹尽使群盗惊。

一吹尽使群盗惊，众音啾啾不敢鸣，涤荡邪秽天寰清。

作者简介：（1773—1843）清广东南海人，字荷屋，号伯荣。嘉庆四年进士。授编修，历任御史、福建盐法道。道光间官至湖南巡抚，兼署湖广总督，坐事降调福建布政使。后以年老休致。善书画，精金石。有《筠清馆金石录》、《吾学录》、《历代名人年谱》、《石云山人集》等。